Katarína Serinová

KRÍŽOM-KRÁŽOM PO BALI

Ako si užiť dovolenku v raji a nestratiť ilúzie

Ukážka z elektronickej knihy

Venované mojej milovanej rodine, ktorá má so mnou stále trpezlivosť

Selamat pagi, Welcome to Balifornia

Bali, pre mnohých ďaleká exotika, pre niekoho bežná destinácia. Keďže som sa úplne neplánovane zaľúbila do tohto stále zeleného ostrova a aj do miestneho krásavca, Bali sa pre mňa za posledné tri roky stalo bežnou destináciou.

Túto e-knihu píšem zo svojich vlastných skúseností a rada sa v ňom s vami podelím o postrehy, rady a aj príhody, ktoré sa mi počas mojich ciest stali.

Ak plánujete cestu do Indonézie, konkrétne na Bali a priľahlé ostrovy, verím, že v mojej e-knihe nájdete užitočné informácie o týchto ostrovoch v Indickom oceáne. Okrem Bali som navštívila aj Lombok, tiež malé ostrovy Gili medzi Lombokom a Bali, krátko ostrov Flores a tiež malé ostrovčeky Rinca a Komodo, kde žijú jedinečné varany komódske. Ale pekne po poriadku.

Moje motorkárske pokusy v Amede

Na úvod sa patrí predstaviť. Volám sa Katarína Serinová a prvú cestu na Bali som si dala ako darček k 40. narodeninám. Nebol to plán, len som chcela niekam odcestovať a zhodou okolností na mňa vyskočila internetová reklama s letenkami na Bali. Nebolo prečo váhať a o osem mesiacov som celkom sama odcestovala na celý mesiac do Indonézie. Cieľom bol obyčajný relax a vidina dobrodružstva, čo sa do bodky vyplnilo.

E-kniha je rozdelená do piatich častí. Prvá časť hovorí o príprave cesty,  ako samotná dlhá cesta prebieha, na čo sa pripraviť a s čím počítať. V druhej časti sú informácie o miestach a mestách na Bali, kam ísť podľa zamerania pobytu, o atmosfére jednotlivých oblastí, lebo hľadať miesta na surfovanie v Amede je asi tak márne ako hľadať miesto bez turistov v Kute. V tretej časti píšem o konkrétnych miestach a aktivitách, ktoré sa v jednotlivých kútoch Bali dajú vidieť, či dajú robiť. Štvrtá časť hovorí o približnom rozpočte, koľko taká sranda stojí aj s náčrtom rozpočtu na 15-dňovú cestu. V piatej časti nájdete tipy na výlety či pobyty mimo Bali podľa mojich skúseností a zážitkov. Sú tu uvedené aj tipy na ubytovanie, služby a šoférov, ktoré sa vám môžu zísť.

V texte môžete nájsť v poznámkach odkazy na zaujímavé webstránky, ktoré hovoria o miestach, ktoré spomínam.

Samozrejme, nebudú chýbať ani pekné fotky, lebo tisíckrát povedať je ako raz vidieť :-) Bali si musíte zamilovať, a aj keď nie je dokonalé, s mierne ružovkastými okuliarmi sa blíži raju na Zemi.

Pokiaľ budete mať nejaké otázky, rada ich zodpoviem aj dodatočne. Stačí sa prihlásiť na facebook a nájsť fun page Bali&Lombok alebo kliknite sem a napíšte svoju otázku: https://www.facebook.com/balialombok/

1. Plánovanie cesty

Dobrý plán je polovica úspechu, to platí aj pri cestovaní. Aby sme mohli cestu dobre naplánovať, musíme mať dostatok informácií o mieste pobytu. Takže trochu geografie na začiatok.

1.1 Kde je Bali

Bali je ostrov, ktorý je súčasťou Indonézie, najväčšieho ostrovného štátu na svete. Leží pod rovníkom a je tu stále teplo okolo 30 °C a veľmi vlhko. Jediný rozdiel medzi jednotlivými mesiacmi je dážď, buď prší veľa, prší občas alebo neprší vôbec. Ale stále je teplo, čiže ani v období dažďov nepotrebujete extra teplé oblečenie. Ja osobne chodím celý rok v žabkách, teda keď som na Bali. Obdobie dažďov začína v decembri a trvá do februára, polovice marca. Ostatné mesiace prší priebežne, ale nie v kuse, sú to skôr malé prehánky. Aj preto je ostrov krásne zelený.

V období dažďov ani na krok bez dáždnika

Podnebie určuje, čo si so sebou zabaliť do batožiny. Odporúčam ľahké letné veci, sandále a flipflopy, krátke nohavice a tričká. Ak plánujete šnorchlovať, potápať, či vystúpiť na sopku, špeciálne kúsky ako vlastný šnorchel, kamera do vody a turistické topánky si samozrejme zabaľte so sebou. Žiadna panika, limit leteckých spoločností na batožinu do podpalubia je 23 kíl a viac, a bude rozhodne stačiť. Dostávame sa ku kúpe letenky.

1.2 Ako na letenky

Letenky odporúčam kupovať dva až tri mesiace pred plánovaným odletom. Pokiaľ nemáte presne určený termín odletu, sledujte výpredaje leteckých spoločností alebo si nastavte „sledovacieho psa“, ktorý vás upozorní na dobrú alebo akciovú cenu letenky. Dobrá cena spiatočnej letenky je okolo 600€ až 650€ na osobu. Je to cena za ekonomickú triedu v štandardných leteckých spoločnostiach a s primeranými prestupnými časmi. Je možné kúpiť aj lacnejšiu letenku, ale počítajte s dvoma alebo viacerými prestupmi a čakaním 6 a viac hodín.

Osobne som vyskúšala letecké spojenia Viedeň – Bangkok – Denpasar a späť leteckou spoločnosťou Thai Airways (veľmi milé letušky a stewardi), Viedeň – Taipei – Denpasar a späť spoločnosťou Eva Air (kovové príbory a dobré jedlo), viackrát Viedeň – Londýn – Hong Kong – Denpasar a späť cez Singapur spoločnosťou British Airways, a ktorékoľvek z týchto spojení môžem odporúčať.

V lietadle trasa Viedeň – Hong Kong - Bali

Batožinu si zaregistrujte (check-in, buď online alebo na letisku) priamo do konečnej destinácie a máte to bez starostí. Keďže si letenku s viacerými nadväzujúcimi letmi kupujete do konečnej destinácie Bali naraz, prípadné meškanie prvého letu a presun na druhý let bude s vami letecká spoločnosť riešiť a nemusíte sa stresovať. Pokiaľ máte na výber, vyberte si letenku s prestupným časom minimálne dve hodiny, aby ste mali dostatok času presunúť sa na správnu bránu (gate) a nemuseli sa naháňať. Niekedy je potrebné zmeniť terminál, čo môže zabrať niekoľko desiatok minút, čím sa vyhnete šprintu z jedného konca letiska na druhý.

Terasa na letisku v Singapure.

Samozrejme, existujú aj ďalšie možné spojenia, napr. cez Dubai alebo cez Qatar, prípadne si môžete kúpiť akciovú letenku napr. do Bangkoku a odtiaľ si kúpiť lacnejšiu letenku na Bali od miestnej nízkonákladovej spoločnosti, napr. Thai AirAisa, Indonesia AirAsia, Scoot, Jetstar. Pri tejto možnosti musíte dobre čítať a počítať, aby ste mali aj tejto v letenke veľkú batožinu, prípadne si ju musíte dokúpiť. Ďalšou starosťou navyše je po prílete vybratie batožiny a opätovné registrovanie batožiny na let na Bali. Tiež musíte počítať s dostatočným prestupným časom, aby ste sa stihli presunúť na správny terminál aj v prípade meškania prvého letu, keďže nemáte letenku kúpenú naraz v jednej leteckej spoločnosti, s časom na registrovanie batožiny na let na Bali a bezpečnostné prehliadky.

Koniec ukážky

Table of Contents

Titulná strana

Selamat pagi, Welcome to Balifornia

1. Plánovanie cesty

1.1 Kde je Bali

1.2 Ako na letenky

2. Kam sa treba vybrať, keď hľadám...

3. Čo môžem vidieť a robiť na ktorom konci Bali

4. Koľko ma bude stáť dovolenka na Bali a kto mi môže dať dobrú cenu

5. Tipy na výlety mimo Bali